Gevaarlike misdadiger ontsnap uit Palm Ridge-hofLungisani Innocent Mdlolo Foto: Crime Line, Twitter ŉ Gevaarlike misdadiger het Dinsdag uit die Palm Ridge-landdroshof in Johannesburg ontsnap. “Lungisani Innocent Mdlolo sou gevonnis word nadat hy skuldig bevind is aan moord, drie verkragtings, vyf gewapende rooftogte, 10 huisbrake en die besit van ŉ ongelisensieerde vuurwapen,” het lt.kol. Lungelo Dlamini, woordvoerder van die polisie in Gauteng, gesê. “Die omstandighede rondom sy ontsnapping word ondersoek.” Enigiemand wat Mdlolo gehelp het om te ontsnap sal ook krimineel aangekla word. “Lede van die publiek word gewaarsku om hom nie te konfronteer nie, aangesien hy as baie gevaarlik beskou word en moontlik gewapen kan wees,” het Dlamini bygevoeg. Indien enigiemand Mdlolo gewaar kan hulle Crime Line kontak deur ‘n SMS aan 32211 te stuur of skakel 08600 10111.